Hovioikeus tuomitsi päätekijän ehdottomaan vankeuteen. Myös muiden ehdollisia tuomioita korotettiin.

JOHN PALMÉN

Helsingin hovioikeus suhtautui Tapanilan joukkoraiskaukseen huomattavasti vakavammin kuin käräjäoikeus. Toisin kuin käräjäoikeus hovi katsoi, että raiskaus oli tehty erityisen nöyryyttävällä tavalla ja se oli ollut myös kokonaisuutena arvostellen törkeä.

Kaksi alle 18-oli saanut käräjillä vuoden ehdollisen tuomion. Täysi-ikäisen tuomio oli vuosi ja neljä kuukautta ehdollista. Maanantaina antamallaan päätöksellä hovioikeus korotti nuorten tuomion vuoden ja yhdeksän kuukauden mittaisiksi. Täysi-ikäisen Mustafa Nur Mohamedin, 19, tuomio nousi kahden vuoden ja neljän kuukauden ehdottomaksi vankeusrangaistukseksi.

”Käsiä kaikkialla”

Viiden ulkomaalaistaustaisen nuorukaisen seurue oli ollut uhrin kanssa samassa junassa viime vuoden maaliskuun yhdeksäntenä päivänä. Uhriksi joutunut nuori, täysi-ikäinen nainen ja poikien seurue jäivät pois Tapanilan asemalla, jolloin pojat lähtivät seuraamaan uhria. Käräjäoikeuden mukaan pojat seurasivat naista " jonkinlainen kiusoittelu mielessään " . Seurattuaan naista hetken kaksi tekijöistä löi uhria pakaroille, jonka jälkeen kolme muuta esti uhrin poistumisen paikalta.

Yksi tekijöistä esti naista huutamasta pitämällä kättä hänen suullaan. Samaan aikaan tekijä työnsi kätensä naisen housunkauluksesta sisään ja sormen asianomistajan emättimeen. Toinen tekijä työnsi kätensä asianomistajan housunkauluksesta sisään takapuolelta ja sormensa tämän peräaukkoon.

– Puristelevia käsiä tuli joka puolelta, nainen kertoi poliisille.

Some lievensi

Syyttäjä oli vaatinut viisikolle rangaistusta törkeästä raiskauksesta. Helsingin käräjäoikeus kuitenkin katsoi, että kyse oli vain tavanomaisesta raiskauksesta, koska uhria ei riisuttu, eikä sormin tunkeutuminen ollut yhtä moitittavaa kuin sukuelimillä tunkeutuminen. Seksuaalisen itsemääräämisoikeuden loukkaus kesti vain vähän aikaa ja väkivaltaa käytettiin ainoastaan kiinnipitämiseen, oikeus perusteli.

Sen mukaan oikeudenmukainen rangaistus teosta olisi ollut vuosi ja kahdeksan kuukautta vankeutta. Alaikäisten osalta tätä alennettiin vuoteen ja kolmeen kuukauteen. Tapauksen saama julkisuus alensi nuorimpien tuomiota vielä kolmella kuukaudella, täysi-ikäisen tuomiota alennettiin neljä kuukautta.

Lopulta kaksi nuorinta sai vuoden ehdollista ja täysi-ikäinen mies vuoden ja neljä kuukautta ehdollista. Lievää tuomiota oikeus perusteli sillä, että vastaajiin oli kohdistunut vihaa ja uhkauksia sosiaalisessa mediassa.